八月十六張園玩月得一字
作者：戴表元
朝代：宋

paragraphs: 明河盪殘雲，青海收晚日。
婆娑林端月，爲我良久出。
洗杯問勞苦，天女笑肸肸。
月行虛空中，萬古無損失。
且可娛今宵，勿復思昨日。
歌情天水遥，坐影入樹密。
嗔醒有微酒，徼詩或呼筆。
仲容歡入林，懷祖嬌在膝。
初猶整裘褐，久乃忘冠櫛。
趨鏘翻弈盤，笑傲驚帳室。
寧來共喧呶，不許私暇逸。
蚩蚩復擾擾，醉態不可一。
情知此月下，此樂世無匹。
月光本天性，清瑩本其質。
動定極渟涵，聲沈轉蕭瑟。
匆忙寄醉語，悟遲已難述。